ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ για την εφαρμογή της απόφασης αριθ. 1297/2008/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, περί προγράμματος εκσυγχρονισμού των ευρωπαϊκών στατιστικών επιχειρήσεων και εμπορίου (MEETS) /* COM/2014/0444 final */





1. Eισαγωγη Αυτή είναι η τέταρτη και τελική έκθεση για την εφαρμογή του προγράμματος εκσυγχρονισμού των ευρωπαϊκών στατιστικών επιχειρήσεων και εμπορίου (MEETS). Η απόφαση[1] δρομολόγησης του προγράμματος αυτού, τον Δεκέμβριο του 2008, αναφέρει ότι η Επιτροπή «έως τις 31 Δεκεμβρίου 2010 το αργότερο, και κατόπιν σε ετήσια βάση μέχρι το 2013, υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την υλοποίηση του προγράμματος MEETS». Αναφέρει επίσης ότι «έως τις 31 Ιουλίου 2014 το αργότερο, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο τελική έκθεση σχετικά με την υλοποίηση του προγράμματος MEETS. Στην έκθεση αυτή αξιολογούνται, υπό το πρίσμα της δαπάνης που έχει πραγματοποιηθεί από την Κοινότητα, τα οφέλη που απορρέουν από τις δράσεις για την Κοινότητα, τα κράτη μέλη, τους παρόχους και τους χρήστες στατιστικών πληροφοριών, για τον εντοπισμό τομέων προς ενδεχόμενη βελτίωση.» Έχουν δημοσιευτεί τρεις εκθέσεις, που καλύπτουν τα ετήσια προγράμματα εργασίας 2009 και 2010, 2011 και 2012. Η παρούσα τελική έκθεση παρέχει μια τελική αξιολόγηση της εφαρμογής του προγράμματος MEETS. Λεπτομερέστερες πληροφορίες για όλα τα αποτελέσματα του προγράμματος MEETS είναι διαθέσιμες σε ειδική ιστοσελίδα υπό από τον τίτλο «Statistics Explained (Επεξήγηση στατιστικών)» στον διαδικτυακό τόπο της Eurostat[2]. Όλες οι δραστηριότητες MEETS εναρμονίζονται με τη στρατηγική που καθορίζεται στην ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο, της 10ης Αυγούστου 2009, σχετικά με τη μέθοδο παραγωγής των στατιστικών της ΕΕ: ένα όραμα για την επόμενη δεκαετία[3]. Το πρόγραμμα MEETS είχε δομηθεί κατά τρόπο ώστε να επιτύχει τους ακόλουθους τέσσερις κύριους στόχους, καθένας από τους οποίους περιλαμβάνει διάφορα σχέδια. (1) «Επισκόπηση των προτεραιοτήτων και ανάπτυξη συνόλων-στόχων δεικτών για νέους τομείς» — εντοπισμός και λήψη αποφάσεων σχετικά με το ποιοι νέοι τομείς θα περιγραφούν καθώς και σχετικά με την επανεξέταση παλαιών απαιτήσεων. (2) «Επίτευξη του εξορθολογισμού του πλαισίου για τις στατιστικές επιχειρήσεων» —ενσωμάτωση διαφόρων τομέων των επιχειρηματικών στατιστικών, συμπεριλαμβανομένων του συντονισμού των νομοθετικών πράξεων, της εναρμόνισης των μεθοδολογιών, της διασύνδεσης και της εναρμόνισης των στατιστικών ταξινομήσεων και των μητρώων επιχειρήσεων με συναφείς πηγές, ενσωμάτωση πολυεθνικών ομάδων και της συλλογής δεδομένων τους. (3) «Υποστήριξη της εφαρμογής ενός πιο αποτελεσματικού τρόπου παραγωγής στατιστικών επιχειρήσεων και εμπορίου» — αποτελεσματικότερη χρήση των υφιστάμενων δεδομένων με την ενσωμάτωση των στοιχείων που συλλέγονται σε ένα ενιαίο σύστημα ή μέσω της σύνδεσης μικροδεδομένων, αυξημένη χρήση των διοικητικών δεδομένων και αξιοποίηση εναρμονισμένων λογιστικών προτύπων. (4) «Εκσυγχρονισμός του συστήματος Intrastat» — βελτίωση του απλουστευμένου συστήματος Intrastat μέσω εργασιών για την εναρμόνιση των μεθόδων, την ενίσχυση της χρήσης διοικητικών στοιχείων και την πραγματοποίηση βελτιώσεων στον τομέα των τεχνολογιών των πληροφοριών και των επικοινωνιών (ΤΠΕ)[4]. 2. Υλοποιηση των στοχων και των δρασεων 2009-2013 2.1 Επίπεδο συμμετοχής και χρηματοδότησης Μέχρι το τέλος του 2013, τα περισσότερα σχέδια είχαν ολοκληρωθεί και τα περισσότερα παραδοτέα υποβλήθηκαν. Κατά την περίοδο 2009-2013, το πρόγραμμα MEETS παρέσχε χρηματοδότηση ύψους 42,5 εκατ. ευρώ για τη στήριξη της ανάπτυξης εντός διαφόρων επιχειρηματικών και συναφών με το εμπόριο τομέων της στατιστικής. Το επίπεδο υλοποίησης των επιχειρησιακών πιστώσεων του MEETS κατά την εν λόγω περίοδο ήταν 87%[5]. Τα δίκτυα συνεργασίας του ΕΣΣ, δίκτυα του ευρωπαϊκού στατιστικού συστήματος (ESSnet), υπήρξαν ένα σημαντικό μέσο για την υλοποίηση των στόχων του προγράμματος. Τα ESSnet είναι ένας τρόπος για την ανάπτυξη νέων σχεδίων στο πλαίσιο των οποίων ορισμένα κράτη μέλη που ενδιαφέρονται για έναν ειδικό τομέα συνεργάζονται ενεργά στην εκτέλεση κοινών καθηκόντων και κατόπιν διαδίδουν τα αποτελέσματα στα μη συμμετέχοντα κράτη μέλη. Αυτός ο τρόπος εργασίας έχει πλεονεκτήματα για την αξιοποίηση των συνεργειών, την εξοικονόμηση δαπανών και την ανταλλαγή ορθών πρακτικών, ενώ παράλληλα αναπτύσσει ειδικές δράσεις που είναι επωφελείς για το ΕΣΣ γενικά. Συνολικά, 23 από τα 32 μέλη του ΕΣΣ έλαβαν μέρος σε ένα τουλάχιστον χρηματοδοτούμενο από το MEETS δίκτυο ΕΣΣ κατά την πενταετή διάρκεια του προγράμματος. Χρηματοδοτήθηκαν, επίσης, επιμέρους συμφωνίες επιχορήγησης που συνάφθηκαν με τις εθνικές στατιστικές υπηρεσίες (ΕΣΥ), καθώς και μια σειρά εξωτερικών μελετών που εκτελέσθηκαν από αναδόχους. Άλλα έργα χωρίς ειδική χρηματοδότηση καταρτίστηκαν από την Eurostat και τις εθνικές στατιστικές υπηρεσίες. Για να υποστηριχτεί η υλοποίηση του προγράμματος, χρησιμοποιήθηκε επίσης χρηματοδότηση για τεχνική και διοικητική υποστήριξη, π.χ. για τη διοργάνωση εργαστηρίων και τη σύσταση ειδικών ομάδων εργασίας με εθνικούς εμπειρογνώμονες. Συνολικά, χρηματοδοτήθηκαν 93 ετήσιες δράσεις. Οι επιχορηγήσεις, είτε μέσω των ESSnet είτε ως μεμονωμένες επιχορηγήσεις, ήταν ο συνηθέστερος μηχανισμός για τη χρηματοδότηση των δράσεων (περίπου 90% των επιχειρησιακών πιστώσεων). Έως τα τέλη του 2013, 28 από τα 32 μέλη του ΕΣΣ είχαν λάβει μέρος σε μία τουλάχιστον από τις μεμονωμένες επιχορηγήσεις του προγράμματος MEETS. 2.2. Στόχος 1: Επισκόπηση των προτεραιοτήτων και ανάπτυξη συνόλων δεικτών-στόχων για νέους τομείς Εντοπισμός τομέων ήσσονος σπουδαιότητας Το 2009, ανατέθηκε εξωτερική μελέτη για να αξιολογήσει τις νομικές πράξεις σε στατιστικούς τομείς που προσδιορίστηκαν ως χρήζοντες αναθεώρησης. Η μελέτη αποκάλυψε σημαντικό βαθμό συνεκτικότητας των εννοιών και των ορισμών μεταξύ στενά συνδεδεμένων τομέων, αλλά εντόπισε επίσης ορισμένα δυνητικά αυτόνομα έργα και ορισμένες ανακολουθίες. Τα αποτελέσματα αυτά αποτέλεσαν τη βάση για το έργο «Το ESSnet για τη συνέπεια των εννοιών και μεθόδων των στατιστικών για τις επιχειρήσεις και το εμπόριο» (στόχος 2). Το 2010, η επιτροπή ΕΣΣ υιοθέτησε μια νέα προσέγγιση στρατηγικού προσανατολισμού. Τομείς ήσσονος σπουδαιότητας στις στατιστικές επιχειρήσεων και εμπορίου εντοπίστηκαν κατά τη διάρκεια της ετήσιας στρατηγικής επανεξέτασης των προτεραιοτήτων της Eurostat. Κατά συνέπεια, η δράση «Εντοπισμός τομέων ήσσονος σπουδαιότητας» διαγράφηκε από το πεδίο εφαρμογής του προγράμματος MEETS. Ως μέρος μιας ευρύτερης συζήτησης σχετικά με τις λεγόμενες αρνητικές προτεραιότητες στο πλαίσιο του ΕΣΣ, η επανεξέταση του 2010 οδήγησε στον εξορθολογισμό του προγράμματος MEETS και πολλές δράσεις συγχωνεύθηκαν. Ανάπτυξη νέων τομέων (όμιλοι επιχειρήσεων, παγκοσμιοποίηση, επιχειρηματικότητα, καινοτομία) Ορισμένες μελέτες που ξεκίνησαν στις αρχές του προγράμματος MEETS είχαν ως αποτέλεσμα τη διατύπωση συστάσεων σχετικά με τον βέλτιστο τρόπο συλλογής στοιχείων στον τομέα των στατιστικών αναφορικά με τους ομίλους επιχειρήσεων και την οικονομική παγκοσμιοποίηση. Σε συνέχεια του εξορθολογισμού του MEETS, περαιτέρω μεθοδολογικές εργασίες και η οργάνωση μιας πιλοτικής συλλογής δεδομένων αναλήφθηκαν από το «ESSnet σχετικά με την επιχειρησιακή δομή μεγάλων και σύνθετων πολυεθνικών ομίλων επιχειρήσεων», καθώς και το «ESSnet για τη μέτρηση των παγκόσμιων αλυσίδων αξίας». Το κοινό Πρόγραμμα Δεικτών Επιχειρηματικότητας (ΠΔΕ) αναπτύχθηκε σε συνεργασία με τον ΟΟΣΑ για την υποστήριξη των πολιτικών σχετικά με την επιχειρηματικότητα με δείκτες που περιγράφουν τους τομείς «Πρόσβαση στη χρηματοδότηση», «Ε&Α», «Καινοτομία και τεχνολογία», «Ικανότητες/δεξιότητες» και «Νοοτροπία επιχειρηματικότητας». Η ένταξη των υποχρεωτικών δεικτών για καινοτόμες επιχειρήσεις ταχύρυθμης ανάπτυξης στο νομικό πλαίσιο σχετικά με τη δημογραφία των εργοδοτικών επιχειρήσεων βρίσκεται επί του παρόντος σε εξέλιξη. 2.3. Στόχος 2: Επίτευξη εξορθολογισμένου πλαισίου στατιστικών σχετικά με τις επιχειρήσεις Ενσωμάτωση των εννοιών και των μεθόδων εντός του νομικού πλαισίου Οι επιχειρηματικές στατιστικές καταρτίζονται σύμφωνα με την ενωσιακή νομοθεσία που έχει αναπτυχθεί με την πάροδο των ετών και δεν είναι αναγκαστικά συνεπής όσον αφορά τις έννοιες, το πεδίο εφαρμογής, τους ορισμούς, τη μεθοδολογία κτλ. Το ESSnet για τη συνοχή ανέλυσε την δυνητική έλλειψη συνοχής των εννοιών και μεθόδων των στατιστικών για τις επιχειρήσεις και το εμπόριο. Το ESSnet πρότεινε αναθεωρημένο σχέδιο ορισμών των στατιστικών μονάδων «επιχείρηση», «επιχειρηματικός όμιλος», «μονάδα» και «τοπική μονάδα οικονομικής δραστηριότητας» μαζί με επιχειρησιακούς κανόνες και ένα μοντέλο δεδομένων για την επιβολή ενιαίας εφαρμογής. Οι προτάσεις βρίσκονται στο στάδιο της τελικής επεξεργασίας από ειδική ομάδα εργασίας για τις στατιστικές μονάδες, που δρομολογήθηκε από την Eurostat το 2013. Επιπλέον, η Eurostat και τα κράτη μέλη άρχισαν να εργάζονται για τη διερεύνηση των επιπτώσεων της εφαρμογής του αναθεωρημένου ορισμού των επιχειρήσεων στις στατιστικές επιχειρήσεων. Θα υπάρξουν περαιτέρω δοκιμές σχετικά με τις επιπτώσεις των αναθεωρημένων ορισμών και μεθοδολογίας το 2014 και κατά τα επόμενα έτη με σκοπό την εφαρμογή τους σε περίπτωση που η δοκιμή αποδειχθεί επιτυχής. Άλλα αποτελέσματα αυτού του δικτύου ΕΣΣ είναι συστάσεις για μια μέθοδο ταξινόμησης των στατιστικών μονάδων που θα εφαρμόζεται κατά τρόπο συγκρίσιμο σε όλους τους στατιστικούς τομείς, και συγκρίσιμες κατανομές καθώς και μια μεθοδολογία για έναν πληθυσμό-πλαίσιο στις στατιστικές επιχειρήσεων. Επιπλέον, το ESSnet παρείχε συστάσεις για ένα σύστημα μεταβλητών με συνεπή και τυποποιημένη ορολογία και κοινούς ορισμούς σε διάφορους τομείς, συμπεριλαμβανομένων επεξηγηματικών σημειώσεων. Τα αποτελέσματα θα τροφοδοτήσουν τον κανονισμό-πλαίσιο ο οποίος θα ενοποιήσει τις στατιστικές για τις επιχειρήσεις και θα απλουστεύσει και θα εναρμονίσει την υπάρχουσα νομοθεσία. Ανάπτυξη στατιστικών σχετικά με τους ομίλους επιχειρήσεων Σκοπός του μητρώου EuroGroups (EGR)[6] ήταν η δημιουργία συνεκτικών και συντονισμένων πλαισίων έρευνας για την παραγωγή στατιστικών υψηλής ποιότητας για τη μέτρηση της παγκοσμιοποίησης, κυρίως για στατιστικές για τις αλλοδαπές συνδεδεμένες επιχειρήσεις και τις άμεσες ξένες επενδύσεις. Το 2009, το ESSnet για τη μεθοδολογία του EGR διαμόρφωσε την έκδοση 1.0 του EGR όπως επίσης και το οργανωτικό δίκτυο για την ανταλλαγή δεδομένων μεταξύ της Eurostat και των μελών του ΕΣΣ. Ο ετήσιος πληθυσμός-πλαίσιο που παράγεται από τον EGR επεκτάθηκε από τους 5000 μεγαλύτερους πολυεθνικούς ομίλους επιχειρήσεων (ΠΟΕ) που είχαν ενδιαφέρον για την ΕΕ το 2009 και το 2010, σε 10.000 ΠΟΕ το 2011. Το 2012, η έκδοση 1.0 του EGR αναβαθμίστηκε εν μέρει σε έκδοση 2.0, βελτιώνοντας με τον τρόπο αυτό την αποτελεσματικότητα, την επικαιρότητα και τη συνέπεια των αποτελεσμάτων. Οι εθνικές κεντρικές τράπεζες άρχισαν να συμμετέχουν το 2012. Το EGR 2.0 απαιτεί από τους χρήστες και τους παραγωγούς να έχουν εξ αποστάσεως πρόσβαση στο ΕΣΣ, οπότε αυτό θα πρέπει να λειτουργεί σε ασφαλές περιβάλλον. Λόγω καθυστερήσεων στο έργο για την ασφαλή υποδομή για εμπιστευτικά δεδομένα πρόσβασης (SICON), το EGR 2.0 δεν ήταν πλήρως λειτουργικό το 2013, παρόλο που η ανάπτυξη μεθοδολογίας είχε ολοκληρωθεί. Σε εθνικό επίπεδο, η υλοποίηση του EGR συγχρηματοδοτήθηκε από επί μέρους συμφωνίες επιχορήγησης. Το ESSnet με αντικείμενο τον προσδιορισμό της επιχειρησιακής δομής μεγάλων και σύνθετων πολυεθνικών ομίλων επιχειρήσεων ανέπτυξε μεθοδολογία και κατευθυντήριες γραμμές. Στο ESSnet συμμετέχουν επίσης μέλη του ΕΣΣ που δεν συμμετείχαν στο ESSnet για τη δοκιμή των επιχειρησιακών μεθόδων για το μοντέλο προοσδιορισμού της επιχειρησιακής δομής και την παροχή κατάρτισης και βοήθειας για τον σκοπό αυτό. Η Eurostat αναπτύσσει ένα διαδραστικό μέσο προοσδιορισμού της επιχειρησιακής δομής που θα διευκολύνει την ανταλλαγή πληροφοριών μεταξύ των μελών του ΕΣΣ, τηρώντας συγχρόνως τους κανόνες περί εμπιστευτικότητας. Το ESSnet συνεργάστηκε στενά με το ESSnet για τη συνοχή στην ανάπτυξη αναθεωρημένων ορισμών της επιχείρησης και επιχειρησιακών κανόνων. Διεξαγωγή ερευνών σε επίπεδο ΕΕ για την ελαχιστοποίηση του φόρτου για τις επιχειρήσεις Διάφορα συστήματα δειγματοληψίας της ΕΕ έχουν ως στόχο να παράσχουν αξιόπιστα συγκεντρωτικά στοιχεία σε επίπεδο ΕΕ βάσει δείγματος από ορισμένα κράτη μέλη για στατιστικά δεδομένα, για τα οποία ένα συγκεντρωτικό μέγεθος ΕΕ καλύπτει τις ανάγκες των χρηστών. Ορισμένες μεθοδολογίες για συστήματα δειγματοληψίας της ΕΕ αναπτύχθηκαν για επιλεγμένους τομείς επιχειρηματικών στατιστικών, όπως οι δραστηριότητες που σχετίζονται με το διάστημα, συμπεριλαμβανομένων π.χ. των διαστημικών μεταφορών, οι στατιστικές διάρθρωσης των επιχειρήσεων για τις επιχειρήσεις με 250-499 εργαζόμενους, οι εξωτερικές στατιστικές συνδεδεμένων αλλοδαπών επιχειρήσεων, οι επενδύσεις και οι δαπάνες για ΤΠΕ και οι στατιστικές στον τομέα του πολιτισμού. Μια πιλοτική συλλογή δεδομένων για δραστηριότητες που σχετίζονται με το διάστημα και στατιστικές διάρθρωσης των επιχειρήσεων για επιχειρήσεις με αριθμό εργαζομένων από 250 έως 499 για τη δοκιμή και την αξιολόγηση της μεθοδολογίας χρειάστηκε να ακυρωθεί λόγω της ανεπαρκούς ανταπόκρισης στην πρόσκληση υποβολής προτάσεων. 2.4 Στόχος 3: Στήριξη της εφαρμογής αποτελεσματικότερης μεθόδου παραγωγής στατιστικών επιχειρήσεων και εμπορίου Καλύτερη αξιοποίηση στοιχείων που ήδη υφίστανται στο στατιστικό σύστημα, συμπεριλαμβανομένης της δυνατότητας πραγματοποίησης εκτιμήσεων Οι εργασίες για την «αποθήκευση και σύνδεση στοιχείων στην παραγωγή στατιστικών για επιχειρήσεις» εκτελέστηκαν από ένα ESSnet που δημιουργήθηκε το 2010. Το ESSnet προέβη καταρχάς σε επισκόπηση της κατάστασης και προσδιόρισε τις μελλοντικές ανάγκες των μελών του ΕΣΣ σε ολοκληρωμένα συστήματα επιχειρηματικών δεδομένων. Το πρόγραμμα εργασίας του ήταν η δημιουργία ενός συνόλου κατευθυντήριων γραμμών, προτύπων και συστάσεων για την οικοδόμηση μιας αποθήκης στατιστικών στοιχείων. Τα αποτελέσματα περιλαμβάνουν μια γενικού χαρακτήρα αρχιτεκτονική, που περιγράφει λεπτομερώς τις διαδικασίες και τα μεταδεδομένα της και παρέχει μια εικόνα όσον αφορά τις μεθοδολογικές πτυχές. Το γενικό σύνολο αποτελεσμάτων ενσωματώθηκε σε ένα εγχειρίδιο για την παροχή καθοδήγησης στους χρήστες κατά τη διάρκεια της όλης διαδικασίας για τη δημιουργία αποθήκης στατιστικών στοιχείων. Δεδομένου ότι η ανάπτυξη ολοκληρωμένων συστημάτων απαιτεί πολύ χρόνο και καθώς τα μέλη του ΕΣΣ θα πρέπει να είναι σε θέση να συνεχίσουν να ωφελούνται αμοιβαία από τις εμπειρίες τους μετά από τη λήξη του προγράμματος MEETS, η Eurostat και το δίκτυο ΕΣΣ έχουν δημιουργήσει ένα κέντρο τεχνογνωσίας για την αποθήκευση δεδομένων. Το 2009, το σχέδιο για την «σύνδεση στοιχείων των στατιστικών εμπορίου και επιχειρήσεων» έκανε χρήση μιας εξωτερικής μελέτης για να αναπτύξει το μεθοδολογικό πλαίσιο για την παραγωγή στατιστικών δεικτών για το εξωτερικό εμπόριο ανά επιχειρηματικά χαρακτηριστικά γνωρίσματα. Δοκιμάστηκε επίσης η σκοπιμότητα μιας πιλοτικής συλλογής στοιχείων. Το 2013, τα κράτη μέλη ανέπτυξαν και συγκέντρωσαν μια εκτεταμένη σειρά δεικτών με βάση μικροδεδομένα για το εμπόριο και τις επιχειρήσεις. Το σχέδιο προβλέπει τη συμπερίληψη των νέων δεικτών στη βάση δεδομένων TEC (εμπόριο ανά επιχειρηματικά χαρακτηριστικά γνωρίσματα). Κατέστη επίσης διαθέσιμος ένας οδηγός για τους υπεύθυνους συλλογής στοιχείων, αναφορικά με την παραγωγή στατιστικών σχετικά με το διεθνές εμπόριο κατά επιχειρηματικά χαρακτηριστικά γνωρίσματα, με βάση την διασύνδεση μεταξύ των στοιχείων εμπορίου και των πληροφοριών του μητρώου επιχειρήσεων. Καταρτίστηκε επίσης ένα πρώτο σύνολο δεικτών για το εμπόριο κατά επιχειρηματικά χαρακτηριστικά γνωρίσματα, για τον κλάδο υπηρεσιών. Το 2009 και το 2010, αναπτύχθηκε μια προσέγγιση για τη σύνδεση μικροδεδομένων σχετικών με τις διεθνείς πηγές εφοδιασμού για να γίνει προκαταρκτική ανάλυση σχετικά με τον οικονομικό αντίκτυπο του διεθνούς εφοδιασμού. Με βάση τα αποτελέσματα των εν λόγω δράσεων, ιδρύθηκε το 2011 το «ESSnet για τη μέτρηση των παγκόσμιων αλυσίδων αξίας». Το ESSnet ανέπτυξε περαιτέρω και εφάρμοσε μια εκ νέου σχεδιασμένη έρευνα για τις διεθνείς πηγές εφοδιασμού, ακολουθούμενη από ασκήσεις σύνδεσης μικροδεδομένων με υπάρχοντα στατιστικά στοιχεία (στατιστικές διάρθρωσης επιχειρήσεων, στατιστικές εξωτερικού εμπορίου, στατιστικές αλλοδαπών θυγατρικών εταιρειών). Το ESSnet παρέσχε επίσης μια μεθοδολογία συνδεδεμένων συνόλων μικροδεδομένων που θα μπορούσαν να χρησιμοποιηθούν στην ανάλυση του αντικτύπου για τις επιχειρήσεις διεθνώς κατακερματισμένων αλυσίδων παραγωγής, όπως για παράδειγμα σχετικά με τα πρότυπα όσον αφορά την οικονομική απόδοση, την απασχόληση και το διεθνές εμπόριο αγαθών. Το ESSnet επίσης ανέπτυξε σειρά οικονομικών δεικτών παγκοσμιοποίησης. Όταν τεθούν σε εφαρμογή, θα βοηθήσουν τους υπεύθυνους για τη χάραξη πολιτικής να λαμβάνουν αποφάσεις με βάση καλύτερα αποδεικτικά στοιχεία και να παρακολουθούν την παγκοσμιοποίηση/διεθνοποίηση των οικονομιών. Τα αποτελέσματα περιλαμβάνουν επίσης μια δημοσίευση σχετική με την ανάπτυξη ενός πλαισίου μέτρησης για την οικονομική παγκοσμιοποίηση[7]. Το σχέδιο «σύνδεση στοιχείων από τη χρήση των ΤΠΕ, την καινοτομία, τις στατιστικές διάρθρωσης των επιχειρήσεων και τα μητρώα επιχειρήσεων» υλοποιήθηκε από το 2011 έως το 2013. Τα κυριότερα επιτεύγματα ήταν: · η συγκρότηση μιας υποδομής για ανάλυση των κατανεμημένων μικροδεδομένων, · η παραγωγή μεταδεδομένων για σκοπούς αποθήκευσης δεδομένων, · η παραγωγή συνδεδεμένων μικροδεδομένων σε εθνικό επίπεδο, · η ανάλυση θεμάτων για επτά τομείς προτεραιότητας του ψηφιακού θεματολογίου για την Ευρώπη, · η παραγωγή στοιχείων σε επίπεδο κλάδου παραγωγής σε περισσότερες χώρες και χρονικές περιόδους, · μια μελέτη σχετικά με τις μεθοδολογίες επισκόπησης για τη βελτίωση της ποιότητας των συνδεόμενων συνόλων δεδομένων και · ένα πρωτόκολλο για την πρόσβαση σε μερικώς εμπιστευτικά στοιχεία. Η νέα προσέγγιση επιτρέπει την παραγωγή δεικτών οι οποίοι είναι συγκρίσιμοι μεταξύ χωρών, με σαφή διαδρομή λογιστικού ελέγχου με βάση τα πρωτογενή δεδομένα, ενώ δίνει επίσης τη δυνατότητα παραγωγής στοιχείων. Τα δεδομένα αυτά μπορούν να χρησιμοποιηθούν για την ανάλυση των διαφορών στις επιδόσεις όσον αφορά στη χρήση ΤΠΕ στις διάφορες χώρες και στους διάφορους κλάδους. Το σύνολο συγκεντρωτικών μικροδεδομένων, ένα αποτέλεσμα της διαδικασίας σύνδεσης στοιχείων και της ανάλυσης των συνδεόμενων συνόλων στοιχείων, θα είναι διαθέσιμο για ερευνητικούς σκοπούς μέσω των εγκαταστάσεων του κέντρου ασφάλειας της Eurostat. Οι εργασίες περί στρατηγικών έρευνας χρησιμοποιήθηκαν ως εισροή για τον συντονισμό και την εναρμόνιση των στατιστικών για τις επιχειρήσεις στον κανονισμό-πλαίσιο για την ενσωμάτωση των στατιστικών για τις επιχειρήσεις (FRIBS). Το ESSnet «Μεθοδολογία για σύγχρονες στατιστικές επιχειρήσεων (βέλτιστη δειγματοληψία, εκτιμήσεις βάσει μοντέλων, ενσωμάτωση στοιχείων)», που δημιουργήθηκε το 2010, παρέχει μεθοδολογική καθοδήγηση για τη στήριξη του εκσυγχρονισμού και της ενσωμάτωσης των στατιστικών για τις επιχειρήσεις στο ΕΣΣ. Επίσης το σχέδιο συνοψίζει τις μεθοδολογικές εξελίξεις σχετικά με ειδικά στάδια της παραγωγής (σχεδιασμός, συλλογή δεδομένων και εκτίμηση) καθώς και το σώμα των επιχειρηματικών στατιστικών μεθόδων σε ηλεκτρονικό εγχειρίδιο. Το εγχειρίδιο θα χρησιμεύει τόσο ως σημείο αναφοράς όσο και ως βάση για κατάρτιση. Υπάρχει η δυνατότητα παρακολούθησης από ένα κέντρο τεχνογνωσίας. Αυτό βρίσκεται υπό εξέταση. Καλύτερη αξιοποίηση στοιχείων που υφίστανται ήδη στην οικονομία To «ESSnetγια τη χρήση διοικητικών και λογιστικών στοιχείων» δρομολογήθηκε το 2009 και διερεύνησε πρακτικά θέματα σχετικά με τη χρήση των εν λόγω δεδομένων για σκοπούς επιχειρηματικών στατιστικών. Τα κυριότερα αποτελέσματα που επιτεύχθηκαν περιλαμβάνουν: · επισκόπηση των εθνικών πρακτικών αναφορικά με τη χρήση διοικητικών δεδομένων, · περιγραφή των μεθόδων που χρησιμοποιήθηκαν για την εκτίμηση μη πλήρων συνόλων στοιχείων κατά τη χρήση διοικητικών δεδομένων για τις βραχυπρόθεσμες στατιστικές, και · πίνακα δεικτών για την αξιολόγηση της ποιότητας των στατιστικών επιχειρήσεων που βασίζονται σε διοικητικά δεδομένα. Το ESSnet, επίσης, παρείχε πληροφορίες για συνδέσεις από στατιστικά χαρακτηριστικά με τα διεθνή λογιστικά πρότυπα (IAS)/διεθνή πρότυπα χρηματοοικονομικής πληροφόρησης (IFRS) και λογιστικές οδηγίες της ΕΕ. Οι ΤΠΕ και το διαδίκτυο δημιουργούν τεράστιες ποσότητες στοιχείων που θα μπορούσαν δυνητικά να χρησιμοποιηθούν ως στατιστικά δεδομένα. Το 2013, η Eurostat δρομολόγησε ένα σχέδιο για την αξιολόγηση της εφικτότητας χρησιμοποίησης σύγχρονων μεθοδολογιών και δεικτών για τη συγκέντρωση στατιστικών υψηλής ποιότητας από μη παραδοσιακές πηγές όπως το διαδίκτυο ή άλλες μεγάλες πηγές δεδομένων. Οι εμπειρίες συνοψίστηκαν σε ένα προκαταρκτικό εγχειρίδιο, που μπορεί να εφαρμοστεί από τις εθνικές στατιστικές υπηρεσίες. Εντοπίστηκαν επίσης χώροι με μεγάλα αποθέματα δεδομένων και αναλύθηκε η δυνατότητα χρήσης τους στις επίσημες στατιστικές. Αυτό περιελάμβανε διαπραγματεύσεις με κατόχους μεγάλων όγκων δεδομένων σχετικά με τους όρους χρήσης των στοιχείων από τις εθνικές στατιστικές υπηρεσίες και την ανάπτυξη κριτηρίων για την αξιολόγηση της απαιτούμενης ποιότητας. Τα αποτελέσματα του σχεδίου θα συμβάλουν σε μια ευρύτερη πρωτοβουλία του ΕΣΣ με θέμα «Μεγάλοι όγκοι δεδομένα και επίσημες στατιστικές»[8]. Ανάπτυξη εργαλείων για την αποτελεσματικότερη εξαγωγή, διαβίβαση και επεξεργασία στοιχείων Ορισμένες ΕΣΥ έλαβαν οικονομική υποστήριξη για την εφαρμογή συστημάτων σε απευθείας σύνδεση για συλλογή δεδομένων και ηλεκτρονικά ερωτηματολόγια, πίνακες μετατροπής μεταξύ των GAAP (Generally Accepted Accounting Principles) (Γενικά Αποδεκτών Λογιστικών Αρχών) και στατιστικών χαρακτηριστικών καθώς και την «επεκτάσιμη γλώσσα υποβολής στοιχείων για επιχειρήσεις (XBRL)» (EXtensible Business Reporting Language). Το σχέδιο «καλύτερη αξιοποίηση των τελωνειακών στοιχείων στις στατιστικές εξωτερικού εμπορίου (Extrastat)» βοήθησε τα μέλη του ΕΣΣ στην προσαρμογή των συστημάτων τους συλλογής δεδομένων στα νέα τελωνειακά συστήματα σύμφωνα με την τελωνειακή νομοθεσία. 2.5 Στόχος 4: Εκσυγχρονισμός του συστήματος Intrastat Εναρμόνιση των μεθόδων για τη βελτίωση της ποιότητας στο πλαίσιο ενός απλουστευμένου συστήματος Intrastat Το σχέδιο «Εναρμόνιση των μεθόδων για τη βελτίωση της ποιότητας των στατιστικών για το εμπόριο εντός της ΕΕ» ήταν αποτέλεσμα της διαδικασίας εξορθολογισμού στο πλαίσιο της οποίας συγχωνεύθηκαν δύο έργα, ένα με τίτλο «Βελτίωση της ποιότητας των στοιχείων στο πλαίσιο ενός απλουστευμένου συστήματος Intrastat» και το δεύτερο με τίτλο «Μείωση των ασυμμετριών στο πλαίσιο του Intrastat». Κατευθυντήριες γραμμές για την εφαρμογή της νομοθεσίας περί Intrastat και Extrastat αναπτύχθηκαν μεταξύ 2009 και 2013 για να προωθηθεί η εφαρμογή εναρμονισμένων και επιθυμητών πρακτικών. Ορισμένα κράτη μέλη έλαβαν επιδοτήσεις για την εφαρμογή των εν λόγω μεθόδων και πρακτικών για τη βελτίωση της ποιότητας στον τομέα των στατιστικών εμπορίου εντός ΕΕ. Οι εργασίες για τον περιορισμό των ασυμμετριών σε λεπτομερές και συγκεντρωτικό επίπεδο συνεχίστηκαν με τη διοργάνωση γύρων εναρμόνισης που κάλυπταν ολόκληρη την ΕΕ από το 2009 έως το 2012. Το 2013 αξιολογήθηκαν τα αποτελέσματα πριν από την ανάληψη περαιτέρω μέτρων. Ορισμένα κράτη μέλη έλαβαν επιχορηγήσεις για να διεξαγάγουν διμερείς ή πολυμερείς μελέτες συμβιβασμού. Καλύτερη αξιοποίηση των διοικητικών στοιχείων Μεταξύ του 2009 και του 2013, παρασχέθηκε επίσης οικονομική στήριξη για να ενισχυθεί η χρήση διοικητικών στοιχείων από μέρους των κρατών μελών κατά την παραγωγή στατιστικών του εμπορίου εντός ΕΕ. Στόχος τους είναι η μείωση του φόρτου ανταπόκρισης και η βελτίωση της ποιότητας των στατιστικών για το εμπόριο εντός της ΕΕ. Οι εργασίες επικεντρώθηκαν στην καλύτερη χρήση των διοικητικών στοιχείων — ΦΠΑ (φόρος προστιθέμενης αξίας) και VIES (σύστημα ανταλλαγής πληροφοριών σχετικά με τον ΦΠΑ) — σε διάφορες φάσεις των συστημάτων συλλογής και συγκέντρωσης στοιχείων Intrastat. Διερευνήθηκε η δυνατότητα χρήσης άλλων υφιστάμενων διοικητικών στοιχείων για συγκεκριμένες συναλλαγές, όπως το εμπόριο πλοίων και αεροσκαφών ή φυσικού αερίου και ηλεκτρικής ενέργειας. Με συγχρηματοδότηση από συμφωνίες επιχορήγησης, δέκα κράτη μέλη πέτυχαν να εφαρμόσουν εργαλεία και μεθόδους για την καλύτερη χρήση των διοικητικών στοιχείων και κατόρθωσαν να επιτύχουν μείωση του διοικητικού φόρτου για τους παρόχους στατιστικών πληροφοριών, καθώς και βελτίωση της ποιότητας των δεδομένων. Βελτίωση και διευκόλυνση της ανταλλαγής στοιχείων μέσα στο σύστημα Intrastat Σχέδια για την ανάπτυξη εργαλείων και μεθόδων για την ανταλλαγή στοιχείων στο πλαίσιο του Intrastat για τα μέλη του ΕΣΣ, που χρηματοδοτήθηκαν μέσω επιχορηγήσεων και συμβάσεων από το 2009 έως το 2012, είχαν ως αποτέλεσμα την αύξηση της χρήσης ηλεκτρονικών τεχνολογιών για την ανταλλαγή, την επικύρωση και τη συλλογή πρωτογενών στοιχείων, μέσω αυτοματοποιημένων, ασφαλών διαδικασιών, σε εθνικό επίπεδο και σε επίπεδο ΕΕ. Τα εθνικά συστήματα συλλογής και παραγωγής δεδομένων βελτιώθηκαν και βελτιστοποιήθηκαν. 3. Συμπερασμα Η απόφαση MEETS περιέγραφε ενέργειες προοριζόμενες για χρηματοδότηση κατά τη διάρκεια των πέντε ετών του προγράμματος MEETS. Ένας σχετικά μεγάλος αριθμός πρωτοβουλιών θα μπορούσε να έχει δρομολογηθεί κατά τα πρώτα δύο χρόνια του προγράμματος. Ωστόσο, υπήρξαν περικοπές του προϋπολογισμού και έλλειψη ανθρώπινων πόρων στις ΕΣΥ. Αυτό σήμαινε ότι το πρόγραμμα έπρεπε να εξορθολογιστεί με τη συγχώνευση ορισμένων δραστηριοτήτων ή/και να εστιαστεί γύρω από έξι βασικούς τομείς που καλύπτονται από ESSnet: Συνέπεια εννοιών και μεθόδων, EGR, μελέτη των χαρακτηριστικών γνωρισμάτων της δομής μεγάλων και σύνθετων πολυεθνικών ομίλων επιχειρήσεων, σύνδεση μικροδεδομένων και αποθήκευση στοιχείων στη στατιστική παραγωγή, μεθοδολογία για στατιστικές επιχειρήσεων και χρήση διοικητικών και λογιστικών στοιχείων. Μέχρι τα τέλη του 2013, τα εν λόγω ESSnet επέτυχαν έναν εντυπωσιακό όγκο εργασίας σε τομείς όπως η μεθοδολογία EGR και τα χαρακτηριστικά γνωρίσματα, η χρήση διοικητικών στοιχείων, η συνοχή νομικών πράξεων, καθώς και οι πρωτοβουλίες αποθήκευσης και σύνδεσης στοιχείων. Τα σημαντικότερα αποτελέσματα είναι μεθοδολογικές συστάσεις για ένα ευρύ φάσμα τομέων σχετικών με τις επιχειρηματικές και τις εμπορικές στατιστικές. Οι συστάσεις έχουν σκοπό να διευκολύνουν την ολοκλήρωση των συνόλων στοιχείων και, θα μπορούσαν, εάν εφαρμοστούν, να μειώσουν τον στατιστικό φόρτο για τις επιχειρήσεις. Παράλληλα, σημαντικός αριθμός επιμέρους επιχορηγήσεων χρησιμοποιήθηκε για την υποστήριξη των εργασιών των μελών του ΕΣΣ σε τομείς όπως η EGR, η σύνδεση των μικροδεδομένων, η χρήση των διοικητικών στοιχείων, η διευκόλυνση της διαβίβασης στοιχείων από τις επιχειρήσεις στις ΕΣΥ, και η καλύτερη χρήση των διοικητικών στοιχείων και η ανάπτυξη εργαλείων και μεθόδων για την ανταλλαγή στοιχείων στο Intrastat. Ανατέθηκε περιορισμένος αριθμός των συμβάσεων έχει ανατεθεί με στόχο την απόκτηση υπηρεσιών σε τομείς όπως η βελτίωση των συστημάτων ανταλλαγής δεδομένων στο Intrastat, η εφαρμογή και η δοκιμή των χαρακτηριστικών γνωρισμάτων, και η ανάπτυξη συστημάτων δειγματοληψίας της ΕΕ για την παραγωγή συγκεντρωτικών στοιχείων της ΕΕ. Τόσο οι επιχορηγήσεις όσο και οι συμβάσεις συνέβαλαν στην παραγωγή των ESSnet, κατά κύριο λόγο με την προετοιμασία της μεθοδολογίας ή με δοκιμή της εφικτότητας. Επιπλέον, τα μέτρα αυτά οδήγησαν σε βελτιώσεις στους τομείς που αναφέρθηκαν σε εθνικό επίπεδο. Τα οφέλη του προγράμματος MEETS για την Ένωση, τα κράτη μέλη, τους παρόχους και τους χρήστες των συναφών στατιστικών είναι δύσκολο να ποσοτικοποιηθούν, καθώς η απόδοση των επενδύσεων θα υλοποιηθεί μόνο σταδιακά κατά τη διάρκεια του χρόνου. Οι περισσότερες δράσεις ήταν εστιασμένες άμεσα ή έμμεσα στην αύξηση της αποδοτικότητας στην παραγωγή στατιστικών για επιχειρήσεις, π.χ. μέσω της προώθησης της ολοκλήρωσης, της καινοτομίας των βασικών διαδικασιών παραγωγής και της μεταφοράς γνώσεων μέσω του ΕΣΣ. Η βελτίωση της αποδοτικότητας θα μειώσει τον διοικητικό φόρτο για τις επιχειρήσεις. Αυτό θα πρέπει να γίνει σύμφωνα με τις εν εξελίξει προσπάθειες της Επιτροπής για τη βελτίωση της νομοθεσίας της Ένωσης ώστε να προκύψει η επιπλέον ανάπτυξη για την οικονομία της ΕΕ[9]. Το πρόγραμμα MEETS αποτελεί μέρος της στατιστικής συνεισφοράς της Ένωσης στο θέμα αυτό. Χωρίς το πρόγραμμα MEETS, ορισμένα κράτη μέλη θα επένδυαν από τον προϋπολογισμό τους για τον εκσυγχρονισμό των στατιστικών επιχειρήσεων και εμπορίου κατά τρόπο μη συντονισμένο. Αυτό θα είχε αποφέρει αποτελέσματα που δεν θα ήταν συγκρίσιμα με αυτά άλλων κρατών μελών της ΕΕ, καθιστώντας προβληματική την συγκέντρωση ευρωπαϊκών συγκεντρωτικών μεγεθών. Ορισμένα κράτη μέλη δεν θα αναλάμβαναν κατάλληλη δράση, μένοντας πίσω στις σύγχρονες εξελίξεις σε τομείς όπως η παγκοσμιοποίηση και, επομένως, θα απουσίαζαν από την ευρωπαϊκή εικόνα. Ορισμένα κράτη μέλη θα προέβαιναν σε περιττή επανάληψη προσπαθειών, εκτελώντας παρόμοιες εργασίες και υποπίπτοντας σε παρόμοια λάθη. Το οριακό κόστος της εφαρμογής προσεγγίσεων για τον επιτυχή εκσυγχρονισμό των συστημάτων των στατιστικών επιχειρήσεων και εμπορίου σε ορισμένα κράτη μέλη μπορεί να είναι μικρότερο από την ανάπτυξη εντελώς νέων συστημάτων. Οι ασυντόνιστες προσπάθειες θα οδηγούσαν σε μια κατάσταση όπου η δυνητική εξοικονόμηση πόρων δεν θα ήταν δυνατή. Ο στόχος του προγράμματος MEETS ήταν όχι μόνο η μείωση του φόρτου ανταπόκρισης, αλλά και η διερεύνηση της δυνατότητας δημιουργίας νέων διαδικασιών παραγωγής στατιστικών και νέων στατιστικών πληροφοριών, ώστε να παραμείνουν σημαντικές για τους χρήστες. Οι νέες απαιτήσεις πληροφόρησης ενδέχεται να οδηγήσουν σε αύξηση του φόρτου ανταπόκρισης για διάφορους τομείς. Επίσης, ο ανασχεδιασμός των στατιστικών εργασιών και των στατιστικών διαδικασιών απαιτεί περαιτέρω προσπάθειες και επενδύσεις. Για να διερευνηθούν πλήρως οι δυνατότητες παροχής στην ΕΕ καλύτερων και πρόσφορων στατιστικών για τις επιχειρήσεις και το εμπόριο, με παράλληλη μείωση του φόρτου που προκαλούν οι στατιστικές για τις επιχειρήσεις, υπήρξε ανάγκη για επενδύσεις ώστε να καταστεί λειτουργικό ένα ανανεωμένο σύστημα. Ορισμένα νέα και οικονομικά αποδοτικότερα συστήματα συλλογής στοιχείων (με τη σύνδεση των υφιστάμενων δεδομένων και εναλλακτικούς τρόπους συλλογής στοιχείων, εκτός των παραδοσιακών ερευνών) υποβλήθηκαν σε δοκιμή σε ορισμένα κράτη μέλη με στόχο τη δημιουργία μοντέλων που θα ισχύουν για όλους. Η ανταλλαγή εμπειριών και ορθών πρακτικών (ESSnet) ήταν το κεντρικό στοιχείο του εν λόγω προγράμματος. Ως άμεση συνέχεια της εφαρμογής του προγράμματος MEETS, η Eurostat ξεκίνησε μια θεμελιώδη αναθεώρηση και ενσωμάτωση των στατιστικών σχετικά με τις επιχειρήσεις μέσω ενός κοινού νομικού πλαισίου για τη συλλογή, την κατάρτιση, τη διαβίβαση και τη διάδοση των στατιστικών που αφορούν τις οικονομικές δραστηριότητες του επιχειρηματικού τομέα, FRIBS. Επί του παρόντος, το σύστημα Intrastat θεωρείται ο πλέον χρονοβόρος τομέας, που επιβάλλει πάνω από το 50% του συνολικού στατιστικού φόρτου στις επιχειρήσεις[10]. Στο πλαίσιο του FRIBS, η Eurostat έχει σκοπό να μεταρρυθμίσει το σύστημα Intrastat[11] μέσω της καλούμενης δέσμης διεθνούς εμπορίου ή στατιστικών της ενιαίας αγοράς (SIMSTAT). Θα δοθεί ιδιαίτερη προσοχή στα μικρότερα κράτη μέλη της ΕΕ. Αυτό αντιμετωπίζει την απλούστευση του Intrastat και την ποιότητα των σχετικών στατιστικών δεδομένων. [1] Σύμφωνα με το άρθρο 6 της απόφασης αριθ. 1297/2008/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, περί προγράμματος εκσυγχρονισμού των ευρωπαϊκών στατιστικών επιχειρήσεων και εμπορίου (MEETS). [2] http://epp.eurostat.ec.europa.eu/statistics_explained/index.php/MEETS_programme. [3] COM(2009) 404. [4] http://epp.eurostat.ec.europa.eu/statistics_explained/index.php/MEETS_programme. [5] Συμπεριλαμβανομένων των εσωτερικών μεταφορών. Η Eurostat, στην ετήσια έκθεση δραστηριοτήτων 2010, ανακοίνωσε εξαίρεση σχετικά με τη χρήση των πιστώσεων MEETS στον προϋπολογισμό του 2010. Η εξαίρεση αυτή συνεκτιμήθηκε στον υπολογισμό του επιπέδου εκτέλεσης των επιχειρησιακών πιστώσεων MEETS για τα πρώτα δύο χρόνια. [6] Η νομική βάση δημιουργήθηκε με τον κανονισμό (ΕΚ) αριθ. 177/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινού πλαισίου όσον αφορά τα μητρώα επιχειρήσεων για στατιστικούς σκοπούς και την κατάργηση του κανονισμού (ΕΟΚ) αριθ. 2186/93 του Συμβουλίου. EE L 61 της 5.3.2008, σ. 6 [7] Eurostat, Sturgeon, Timothy J.: Global Value Chains and Economic Globalisation — Towards a new measurement framework. Luxembourg 2013. [8] http://epp.eurostat.ec.europa.eu/portal/page/portal/pgp_ess/about_ess/statistical_committees/dgins. [9] http://ec.europa.eu/smart-regulation/index_en.htm [10] http://ec.europa.eu/smart-regulation/refit/admin_burden/docs/enterprise/files/abst09_statistics_en.pdf. [11] Κανονισμός (ΕΚ) αριθ. 638/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, σχετικά με τις κοινοτικές στατιστικές για τις συναλλαγές αγαθών μεταξύ κρατών μελών και την κατάργηση του κανονισμού (ΕΟΚ) αριθ. 3330/91 του Συμβουλίου (ΕΕ L 102 της 7.4.2004, σ. 1).